MITSIB ปลื้ม! เทรดวันแรกราคาเหนือจอง ผบห.โชว์พื้นฐานธุรกิจแกร่ง วางเป้าปีนี้ผลงานโต 35%
MITSIB ปลื้ม! เทรดวันแรกราคาเหนือจอง ผบห.โชว์พื้นฐานธุรกิจแกร่ง วางเป้าปีนี้ผลงานโต 35%
MITSIB ปลื้ม! เทรดวันแรกราคาเหนือจอง ผบห.โชว์พื้นฐานธุรกิจแกร่ง วางเป้าปีนี้ผลงานโต 35%
11 มิ.ย. 2562

นายกิตติ ยงค์สงวนชัย ประธานกรรมการ บริษัท มิตรสิบ ลิสซิ่ง จำกัด (มหาชน) หรือ MITSIB เปิดเผยว่า ราคาหุ้น MITSIB เข้าซื้อขายในตลาดหลักทรัพย์ เอ็ม เอ ไอ (mai) เป็นวันแรก ในวันนี้ (11 มิ.ย.62) ได้รับการตอบรับที่ดีจากนักลงทุน
โดยเปิดที่ 2.64 บาท สูงกว่าราคาจองซื้อที่ 2.50 บาท นับเป็น 5.6% เนื่องจากปัจจัยพื้นฐานธุรกิจแข็งแกร่ง ขณะที่ผลประกอบการของบริษัทฯ ที่เติบโตอย่างต่อเนื่อง และด้วยความเชี่ยวชาญด้านการบริการสินเชื่อมานานกว่า 16 ปี จึงเป็นจุดแข็งของธุรกิจที่สามารถแข่งขันในอุตสาหกรรมได้เป็นอย่างดี
สำหรับแผนธุรกิจในปี 2562 บริษัทตั้งเป้าเติบโตในส่วนของธุรกิจเดิมเพิ่มขึ้นประมาณ 30-35% จากพอร์ตสินเชื่อเช่าซื้อรถแท็กซี่และรถโดยสารสาธารณะ ณ สิ้นปี 2561 ที่มีราว 1,540 ล้านบาท หรือประมาณ 2,500 สัญญา โดยหลังจากได้เงินไอพีโอเงินเข้ามาจะช่วยสนับสนุนในส่วนธุรกิจใหม่
ส่งผลให้โครงสร้างรายได้บริษัทปีนี้จะมาจากธุรกิจเดิมประมาณ 90% และอีก 10% เป็นธุรกิจใหม่ (สินเชื่อภายใต้การกำกับของ ธปท. และธุรกิจประกันภัย) และในปี 2563 คาดรายได้จากธุรกิจใหม่จะเพิ่มเป็น 20-25% ส่วนธุรกิจเดิมสัดส่วนจะเป็น 75-80%
นอกจากนี้ เป้าหมายแผนธุรกิจ 3 ปี (ปี 2562-2565) บริษัทตั้งเป้าพอร์ตสินเชื่อเช่าซื้อในปี 2565 จะมีประมาณ 5,000 สัญญา ซึ่งจะทำให้บริษัทมีส่วนแบ่งตลาดสินเชื่อเช่าซื้อรถแท็กซี่และรถโดยสารมาเป็นอันดับ 1 จากปัจจุบันที่อยู่อันดับ 2-3 ของอุตสาหกรรม โดยโครงสร้างรายได้จะมาจากธุรกิจเดิมและธุรกิจใหม่สัดส่วน 50% และอีก 50% เป็นธุรกิจใหม่ เพื่อกระจายความเสี่ยง และจะขยายสาขาเพิ่มเป็น 300 แห่ง จากสิ้นปีนี้ที่มี 10 แห่ง โดยจะรุกขยายสาขาในปีหน้า
ขณะที่นายสัมฤทธิ์ชัย ตั้งหะรัฐ กรรมการผู้จัดการ ฝ่ายวาณิชธนกิจ 1 บริษัทหลักทรัพย์ คันทรี่ กรุ๊ป จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของบริษัท มิตรสิบ ลิสซิ่ง จำกัด (มหาชน) หรือ MITSIB กล่าวว่า การเข้าซื้อขายในตลาดหลักทรัพย์ เอ็ม เอ ไอ (mai) ได้รับการตอบรับที่ดีจากนักลงทุน เนื่องจากราคาหุ้นที่เสนอขายมีความเหมาะสมกับพื้นฐานที่แข็งแกร่ง และสอดคล้องกับแผนการขยายธุรกิจ
“หุ้น MITSIB ได้รับการตอบรับที่ดีจากนักลงทุนในการเข้าซื้อขายวันแรก 11 มิ.ย.นี้ สะท้อนจากในช่วงเปิดจองซื้อที่ผ่านมา ปรากฎว่าได้รับการตอบรับที่ดีจากนักลงทุนเกินคาดทั้งจากนักลงทุนบุคคลทั่วไป และนักลงทุนสถาบัน โดยช่วงจองซื้อหุ้น มีนักลงทุนสถาบัน เช่น กองทุนเปิด MFC เพิ่มค่าหุ้นระยะยาว เข้าซื้อหุ้นช่วงไอพีโอ เป็นต้น สะท้อนถึงความมั่นใจต่อธุรกิจของมิตรสิบ” นายสัมฤทธิ์ชัย กล่าว
ทั้งนี้  MITSIB มีผลประกอบการเติบโตต่อเนื่อง และในอนาคตมีแผนนำเงินที่ได้จากการระดมทุนไปต่อยอดธุรกิจ ก็ยิ่งจะเพิ่มความแข็งแกร่งของธุรกิจมากยิ่งขึ้น